**O mojih izkušnjah in sodelovanju z Ljudsko univerzo Tržič**

**JOŽICA KODER**

Začetek sodelovanja sega v leto 1996, ko me je vodja takrat še Delavske univerze Heda Šivic povabila v študijski krožek, katerega namen je bil zbirati in zapisati tržiške anekdote. Delavska univerza je bila takrat še v sklopu Zavoda za kulturo in izobraževanje Tržič, direktorica je bila danes predsednica Društva upokojencev Zvonka Pretnar. Skupina zbiralcev, ki se je srečevala v Knjižnici dr. Toneta Pretnarja, je bila kar velika, anekdot se je nabralo za drobno knjižico z naslovom **Tržiške ta fletne**, s podnaslovom Anekdota kot odsev družabnega življenja v Tržiču. Največ anekdot sta povedali Tržičanki Draga Koren in Mira Primožič. Naslovnico je oblikovala tržiška slikarka Mari Šmid.

V oktobru 1999, točno pred dvajsetimi leti, me je direktorica Ljudske univerze Heda Šivic, takrat je bila ljudska univerza že samostojna ustanova, povabila učiti učence slovenščino v 7. in 8. razredu, mladostnike, ki iz različnih razlogov niso mogli uspešno končati osnovne šole. Prav po zaslugi Ljudske univerze Tržič je uspešno zaključilo osnovno šolo veliko mladostnikov, ki so se potem vključili v različne šole, nekateri so šolanje nadaljevali kar na ljudski univerzi, kjer je že toliko let organizirajo osnovnošolske in srednješolske programe ter omogočajo pridobiti izobrazbo v domačem kraju.

Po petih letih poučevanja sem se pridružila skupini v študijskem krožku **Tako so**

**kuhale naše babice**. Vodja je bila Heda Šivic, mentorica pa sodelavka Jana Mlačnik. Zbrale smo recepte. Ustvarile smo dve knjižici, v vsaki je po trideset receptov za stare jedi; iz Tržiča, Kovorja, Leš, Loma in Doline. Hkrati so nastali zapisi o navadah in načinu življenja ljudi med obema vojnama in po drugi vojni.

Povedala bom dve zanimivosti iz druge knjižice, ki mi ju je povedala gostilničarka Metka Košir, Damulnekova Metka: in sicer o tem, kje je začetek Šuštarske nedelje. Korenine ima prav v Damulnekovi gostilni in segajo v leto 1950. Zaslužni možje pa so:

ustanovitelj in prvi predsednik Turističnega društva Tržič Maks Štumfel, Mirko Majer, prof. Jože Rakovec, Kozma Ahačič in Cena Košir, Damulnekov Cena. Povezali so se s tovarno Peko in v spomin na strokovne izpite, ki so bili za vse stroke, ne le za čevljarske, naj bi bil šuštarski praznik, ki so ga poimenovali Šuštarska nedelja. Tako je povedala Metka Košir. Vajenec, ki je po opravljenem izpitu postal ksel, pomočnik, je smel popiti 2 dcl vina.

Knjižici smo predstavili v Knjižnici dr. Toneta Pretnarja. Študijski krožek pa na srečanju podobnih skupin, ki so delovale v okviru ljudskih univerz na Gorenjskem. To je bilo v letih 2000 in 2003.

**Založniška dejavnost močno zaznamuje čas** **direktorice**

**dr. Metke Knific Zaletelj.**

Prvo leto po nesrečnem odhodu Majde Haler, znane tržiške planinske vodnice, ki je na ljudski univerzi obiskovala slikarsko šolo tržiškega slikarja Vinka Hlebša in pisala pesmi, to je bilo leta 2011, je Metka Knific poskrbela, da je izšla lična knjižica pesmi in ilustracij Majde Haler, z naslovom **V mavrici barv** **iščem modrino**. Pesniško zbirko smo predstavili v Paviljonu NOB, kjer je bila hkrati razstava njenih slik, ki so nastale pod mentorstvom Vinka Hlebša.

Najbolj obširno delo je knjiga **Tržiška dekleta daleč slove**, njena vsebina je nastajala pri Ljudski univerzi Tržič in je plod dela študijskega krožka, v katerem smo udeleženci raziskovali oblačilno dediščino v Tržiču, še več pa po vaseh. Avtor knjige je dr. Bojan Knific, v skupini smo bili poleg avtorja še zgodovinar Nejc Perko iz Knjižnice dr. Toneta Pretnarja, Melanija Primožič, takrat direktorica Tržiškega muzeja. Knjigi je uredila direktorica Metka Knific. Lektorirala Jožica Koder. Izdala in založila Ljudska univerza Tržič v letu 2012. Sozaložnika: Zveza kulturnih organizacij Tržič in Javni sklad Republike Slovenije za kulturne dejavnosti. Predstavitev je bila koncem leta 2012 v Kulturnem centru Tržič.

Z dr. Bojanom Knificem sva obredla več vasi, povsod se najdejo ljudje, ki veliko vedo povedati ne le o oblačilni kulturi. Navedla bom zanimivost iz Mežnarjeve hiše v Lomu, kjer živi Tona Soklič, on hrani za cel muzej starih predmetov in primerov oblačilne kulture. Tristo let je bila pri hiši žnidarija. V zvezi z likalnikom je povedal**. Ta pƏru peglezƏn na žerjavco je biu pƏr hiš, k se j začeva žnidarija, to je pred tristo letƏm. Let Ən dan j biu vogƏn u peč zarad žerjauce, od anga**

**žegna na velikonočno zboto do ta drujga nasledno, de so ga jmel za u peglezƏn.**

V zvezi z oblačilno kulturo še zanimiv odstavek iz Doline. Povedal Zdravko Dovžan**: Dolinc so bli za nedelo Əlpo ogvantan, obveznƏ rekƏlc pa kravato. Tist, k so se nekej štel, so jmel bƏl visoke kobuke, ani pa tud kok rane potomfƏlne.**

Naslednje delo, v letu 2013, ki ga je izdala in založila Ljudska univerza Tržič, je **Tržiški vedež,** s podnaslovom **Za vedoželjne - Tržič na zanimiv in poučen način.** Sredstva je direktorica in urednica dr. Metka Knific Zaletelj pridobila pri Ministrstvu za izobraževanje, znanost in šport, pri Evropskem socialnem skladu in Občini Tržič.

V letu 2014 je izšla knjiga **O Dolini in Dolincih**, v njej so terenski zapisi iz Doline. Hvaležna sem dr. Metki Knific Zaletelj in sodelavki Kristini Zupan, ki sta se zelo potrudili, da je knjiga lahko izšla in uresničila program, ki je potekal na Ljudski univerzi Tržič.

Na koncu še o študijskem krožku, katerega udeleženke, bilo nas je dvanajst, smo pod mentorstvom dr. Saše Poljak Istenič raziskovale tržiško kulinariko. Nismo le zbirale starih in manj starih receptov, smo tudi kuhale v kuhinji Osnovne šole Tržič, večkrat se nam je pridruži Dušan Podrekar s Turističnega društva Tržič. Sama sem bila bolj opazovalka spretnih in veselih kuharic, ki so se vrtele okrog

štedilnika in marsikaj večkrat spekle tudi v dobrodelne namene. Vzdušje je bilo pri kuhariji vedno sproščeno in zabavno. Lansko leto so svoje kuharske sposobnosti praktično pokazale v Ludbregu mojstrice iz študijskega krožka tržiška kulinarika: Ivana Ahčin, Mira Dolenc, Marinka Damjan, Vida Primožič iz Loma, Rezka Švab in Simona Teran.

Posrečilo se nam je izdati knjigo z naslovom **Stare tržiške jedi, novi okusi**. Strokovni uvod sta napisala dr. Saša Poljak Istenič in dr. Bojan Knific. Knjigo smo predstavile najprej v Tržiškem muzeju, januarja lani, kjer nam je dala prostor direktorica Jana Babšek, letos pa še v Izobraževalnem centru v Dolini. Brez podpore Ljudske univerze Tržič, Tržiškega muzeja, Turističnega društva Tržič, Taborniškega doma Šija, Osnovne šole Tržič in Občine Tržič knjige ne bi bilo. V njej je polno fotografij in zapisov, ki govore o domiselnosti kuharije.

Naj povzamem**: Ljudska univerza Tržič je že 60 let stara pomembna izobraževalna ustanova, uresničuje programe različne vsebine za ljudi vseh starosti. Vsakdo od zaposlenih ima svoj svetel kamenček, pridobil ga je samo z delom in trudom, v tem mozaiku, ki se mu reče Ljudska univerza Tržič.**

**Novi direktorici Ljudske univerze Tržič Nataliji Brumen in organizatorki izobraževanj za odrasle Kristini Zupan pa veliko dobre volje in poguma za delo v prihodnje.**